Grønlands domstole
Det grønlandske domstolssystem består i medfør af den grønlandske retsplejelov af fire kredsretter, Retten i Grønland og Grønlands Landsret. Domstolene i Grønland er i den nuværende struktur en del af Danmarks Domstole.
De grønlandske kredsretter er Kujalleq Kredsret, Sermersooq Kredsret, Qeqqa Kredsret og Qaasuitsoq Kredsret.
Kredsretterne dækker med undtagelse af Qaasuitsoq Kredsret geografisk de samme områder som de respektive kommuner med samme navn. Efter opdelingen af Qaasuitsoq Kommunia i 2018, dækker Qaasuitsoq Kredsret de nuværende kommuner Avannaata og Qeqertalik.
Kredsretterne behandler som 1. instans alle sager, der ikke ved lov, landstingslov eller landstingsforordning er henlagt til Retten i Grønland som 1. instans. Dette gælder som udgangspunkt alle andre sager end civile sager.
Retten i Grønland er hjemmehørende i Nuuk. Retten er 1. instans for alle civile sager og sagsområder, der ved lov, landstingslov eller landstingsforordning er henlagt til Retten i Grønland. Af sagsområder, der er henlagt til Retten i Grønland, kan fx nævnes overtrædelser af arbejdsmiljølovgivning og fiskerilovgivning.
Den grønlandske retsplejelov indeholder videre muligheden for, at visse kriminalsager kan henvises fra kredsretterne til Retten i Grønland, hvis sagen angår særlige vanskelige faktiske eller retlige spørgsmål, eller sagen er af principiel karakter. Henvisning er sjældent anvendt i praksis, men det kan ske ved mere komplicerede eller større sager om økonomisk kriminalitet.
Grønlands Landsret er hjemmehørende i Nuuk. Landsretten er appelinstans for alle sager, der bliver anket fra enten kredsretterne eller Retten i Grønland. Hvis en sag har været behandlet af Retten i Grønland i 1. instans, skal Grønlands Landsret tiltrædes af to danske landsdommere under hovedforhandling af ankesagen. Sager afgjort ved Grønlands Landsret kan indbringes for Højesteret med Procesbevillingsnævnets tilladelse.
Dommerne ved kredsretterne gennemgår en særlig kredsdommeruddannelse ved Retten i Grønland. Uddannelsen skal bestås før endelig udpegning til kredsdommer er mulig. Både personer med og uden juridisk embedseksamen kan blive optaget på uddannelsen. Kredsdommerne skal videre være uberygtede samt have valgret til kommunalbestyrelsen i den kommune, hvor de virker.
Dommeren og den administrerende dommer ved Retten i Grønland samt landsdommeren ved Grønlands Landsret skal i medfør af den grønlandske retsplejelov have bestået en juridisk kandidateksamen.